**M/S Emma**, ent. **M/S Korkeasaari-Högholmen**, on vuonna 1949 valmistunut moottorilautta, joka toimi noin 40 vuoden ajan kesäisin Korkea­saaren lauttana mutta on nykyisin Sun Lines Oy:n risteily­aluksena.

Korkeasaaren lautta
-------------------

M/S Korkeasaari-Högholmen tilattiin Valtion Metalli­tehtaiden Suomen­linnan kone­pajalta vuonna 1948 ja otettiin käyttöön Korkea­saaren liikenteessä 1. elokuuta 1949. Tällöin se korvasi tällä reitillä J. L. Runeberg -aluksen, joka oli hoitanut Korkea­saaren liikennettä vuodesta 1945 lähtien, sen jälkeen kun reitillä muutaman vuoden liikennöinyt entinen Lautta­saaren yhteys­alus oli luovutettu sota­korvauksina Neuvosto­liitolle.

Lautta liikennöi Helsingin keskustan ja Korkea­saaren välillä. Sen lähtö­laituri manterella sijaitsi Pohjoissatamassa Aleksanterin­kadun päässä lähellä Katajanokan kanavan pohjoispäätä. Liikennettä ylläpidettiin vuosittain yleensä toukokuun alusta syyskuun loppuun. Tämän kauden ulkopuolella lauttaa käytettiin vuodesta 1959 lähtien toisinaan myös Suomenlinnan liikenteessä Suomenlinnan lautan ollessa telakalla.

Kun Korkea­saareen vuonna 1974 oli valmistunut silta, lautan matkustaja­määrät pienenivät huomattavasti, mutta lautta­liikennettä jatkettiin silti edelleen. Liikennettä ylläpiti Helsingin kaupungin liikennelaitos, joka omisti lautan, kunnes se vuonna 1981 myytiin Suomen­linnan Liikenne Oy:lle, joka sen jälkeen ylläpiti myös Korkea­saaren liikennettä.

Kun Pohjoisrantaa 1980-luvulla levennettiin, lautan lähtö­laituri jouduttiin siirtämään Meri­tullin­torilta uusien liikenne­järjestelyjen tieltä Kauppatorille. Tämä merkitsi merimatkan pitenemistä kolminkertaiseksi. Kun lisäksi matkustajamäärät vähenivät ja lautta oli hidas ja kömpelösti liikennöitävä, se korvattiin kesällä 1985 vesibusseilla, mutta vuonna 1986 lautta palasi liikenteeseen.

Viimeisen kerran lautalla liikennöitiin Korkea­saareen vuonna 1988 ja Suomen­linnaan vuonna 1993. Sen jälkeen Kauppa­torilta Korkea­saareen on liikennöity kesäisin vesi­busseilla. Suomenlinnan Liikenne Oy myi lautan Sun Lines Oy:lle, joka sopimuksen mukaisesti käytti sitä vuoteen 1993 saakka Suomen­linnan henkilö­liikenteen apualuksena.

Risteilyalus Emma
-----------------

Sun Lines Oy:n omistuksessa alus on saanut uuden nimen M/S Emma. Se perus­korjattiin vuonna 1999. Alus toimii nykyisin risteily­aluksena, jossa järjestetään sekä juhlavia tarjoiluja että erilaista viihteellistä ohjelmaa. Aluksen alkuperäiselle katolle on järjestetty näköalakansi, jossa on baari ja tanssilattia. Sekä ala­kerrassa että näkö­ala­kannella on myös äänen­toisto­laitteet.

Aluksen mitat ja tekniset tiedot
--------------------------------

Aluksen pituus on 28 metriä, leveys 6,6 metriä ja syväys 2,1 metriä.
Sen toimiessa Korkea­saaren lauttana siihen mahtui 300 matkustajaa, mutta risteily­alukseksi muutettuna siinä on nykyisin tilaa 227 henkilölle.

Lähteet
-------

1. 1 2 3 4  Hannu Vapalahti: *Suomen kuvitettu laivaluettelo 2004*, s. 137. Judicor, 2004. ISBN 951-98336-8-4.
2. 1 2  "Liikennelaitos", *Helsingin kaupungin kunnalliskertomus 1949, 2. osa*, s. 311. Helsingin kaupunki, 1949. Teoksen verkkoversio.
3. ↑  Erkki Riimala: *Navis Fennica, Suomen merenkulun historia, 3. osa, Telakat, satamat ja valtion alukset*, s. 322. WSOY, 1994. ISBN 951-0-18915-4.
4. 1 2 3  Timo Herranen: *Hevosomnibussista metroon, vuosisata Helsingin joukkoliikennettä*, s. 228–229. Helsingin kaupungin liikennelaitos, 1988. ISBN 951-771-733-4.
5. ↑  "Liikennelaitos", *Helsingin kaupungin kunnalliskertomus 1945, 2. osa*, s. 290. Helsingin kaupunki, 1949. Teoksen verkkoversio. [vanhentunut linkki]
6. ↑  Lauttasaaren hevosraitiotie Suomen raitiotieseura ry.  Arkistoitu 18.5.2008. Viitattu 22.11.2013.
7. ↑  "Liikennelaitos", *Helsingin kaupungin kunnalliskertomus 1973, 2. osa*, s. 151. Helsingin kaupunki, 1976. Teoksen verkkoversio.
8. ↑  "Liikennelaitos", *Helsingin kaupungin kunnalliskertomus 1974, 2. osa*, s. 266. Helsingin kaupunki, 1949. Teoksen verkkoversio.
9. ↑  Timo Herranen: *Hevosomnibussista metroon, vuosisata Helsingin joukkoliikennettä*, s. 295. Helsingin kaupungin liikennelaitos, 1988. ISBN 951-771-733-4.
10. 1 2 3  Timo Herranen: *Suomenlinnan lauttaliikenteen historia*, s. 72. Suomenlinnan Liikenne Oy, 2000. ISBN 952-91-2257-8.
11. 1 2  M/S Emma, Astu viihderisteilijään Sun Lines. Viitattu 22.11.2013.